*Hakusana "Aktivisti" ohjaa tänne. Lapuanliikkeen lehdestä kerrotaan artikkelissa Aktivisti (lehti).*
Mielenosoitukset on yksi tunnetuimmista ja näkyvimmistä symbolisen aktivismin muodoista.
**Aktivismi** on aktiivista poliittista toimintaa, joka pyrkii muuttamaan yhteiskuntaa. Se voi profiloitua jonkin asian puolesta tai jotain asiaa vastaan. Aktivismi voi olla symbolista, jolloin siinä vedotaan vallassaoleviin päättäjiin asioiden muuttamiseksi (esimerkiksi vetoomuksella tai mielenosoituksella), tai se voi olla suoraa toimintaa, jossa asiaan vaikutetaan omilla teoilla (esimerkiksi boikotilla tai lakolla). Lain rikkomista yhteiskunnallisen vaikuttamisen vuoksi kutsutaan kansalaistottelemattomuudeksi. Aktivismia voivat tehdä niin yksittäiset ihmiset, järjestöt kuin kansanliikkeetkin.

Suoran toiminnan eläinoikeusaktivistit ovat muun muassa pelastaneet koe-eläimiä laboratorioista.
Näkyvää ja huomiota saavaa aktivismia ovat esimerkiksi mielenosoitukset ja kansalaistottelemattomuus ja toisaalta rakentava yhdessä tekeminen kuten vertaistuen, ruokaverkostojen ja joukkorahoitettujen kaupunkikehityshankkeiden järjestäminen ja muu proaktiivinen kaupunkiaktivismi. Poliittiseen vaikuttamiseen tähtäävä aktivismia ovat mm. mielenosoitusten lisäksi tyypillisesti myös erilainen kampanjointi, lobbaus, materiaalin julkaiseminen, seminaarien järjestäminen sekä yhteistyö poliittisten päättäjien kanssa. Kansalaistoiminnan kehyksenä toimivat usein kansalaisjärjestöt ja liikkeet, jotka kokoavat samalla tavoin ajattelevia ihmisiä yhteen, järjestävät ja organisoivat toimintaa sekä toimivat äänitorvena. Erilaisilla aktivistiryhmillä voi olla toisilleen vastakkaisia tavoitteita.

Aktivismin muodot
-----------------

Mielipidekirjoitukset pyrkivät vetoamaan muihin asioiden muuttamiseksi.
### Mielipidevaikuttaminen

*Pääartikkelit: Mielenosoitus, Adressi ja Mielipidekirjoitus*
Mielenilmausten tarkoitus on vedota vallassa oleviin, jotta he muuttaisivat asioita. Suosittuja tapoja vedota ovat muun muassa sanomalehden mielipidekirjoitukset, mielenosoituskulkueet kaduilla sekä internetissä kerättävät vetoomukset eli adressit. Monesti asiaa pyritään tuomaan esille myös julkisella kampanjalla, esimerkiksi sosiaalisessa mediassa. Aktivismilla pyritään nostamaan asia yleiseen keskusteluun median kautta ja luomaan painetta vallassa oleville muuttaa asioita.

Mielipiteen vaikutusta voidaan pyrkiä tehostamaan esimerkiksi syömälakolla tai yhdistämällä mielenosoitukseen kansalaistottelemattomuutta tai suoraa toimintaa. Kuitenkin pääpaino on vetoamisella muihin asioiden muuttamisessa.

### Kansalaistottelemattomuus

*Pääartikkeli: Kansalaistottelemattomuus*
Martin Luther King on yksi tunnetuimmista kansalaistottelemattomuuden esikuvista Mahatma Gandhin ohella.
Kansalaistottelemattomuus on rauhanomaisen poliittisen protestin muoto, jossa kieltäydytään noudattamasta lakia tai aktiivisesti rikotaan sitä tavoitteena korjata koettu epäoikeudenmukaisuus. Kansalaistottelemattomuuden kohteena voi olla julkinen valta tai yksityisen sektorin toimija, kuten yritys. Yksi tunnetuista kansalaistottelemattomuuden muodoista Suomessa on kieltäytyminen ase- ja siviilipalveluksesta.

### Suora toiminta

*Pääartikkeli: Suora toiminta*
Suorassa toiminnassa muutos pyritään saamaan aikaan muuttamalla asiaa suoraan omilla teoilla. Suoran toiminnan muotoja ovat muun muassa yritysten boikotointi, työntekijöiden lakko ja omaisuuden tuhoaminen. Suomessa suoraa toimintaa ovat olleet muun muassa Eläinten vapautusrintaman koe-eläinten vapauttamiset ja iskut turkiksia myyviin liikkeisiin, Nikolai Bobrikovin murha, Koijärvi-liikkeen rakentama pato suon kosteana pitämiseksi sekä äärioikeiston vastaanottokeskuksen tuhopolttoyritys.

### Vaihtoehtoiset elämäntavat

*Pääartikkeli: Vastakulttuuri*
Vastakulttuuriksi kutsutaan yleensä jotain ryhmää tai liikettä, joka vastustaa yhteiskunnassa vallitsevaa kulttuuria tai hylkää sen täysin. Vastakulttuurit ovat usein poliittisesti aktiivisia ja pyrkivät vaikuttamaan yhteiskunnalliseen kehitykseen tarjoamalla vaihtoehtoisia tapoja elää ja ajatella. 

Esimerkiksi ekokylissä asuvat pyrkivät elämään luonnonmukaisesti ja usein asumiseen erilaisia sosiaalisia tavoitteita. Kaupunkiaktivismissa pyritään taas luomaan yhteisöllisiä tiloja ja vaihtoehtoisia toimintatapoja kaupunkiin. Esimerkiksi Helsingissä toimiva yhteisöllinen Sompasauna on kaikille avoin ja ilmainen sauna, kun taas Helsingin pyöräpajalla voi korjata oman pyöränsä.

Vegaanit puolestaan pyrkivät välttämään kaikkea eläinten hyväksikäyttöä ja riistoa kieltäytymällä tuotteista, joissa on eläinperäisiä ainesosia.

Internet
--------

Internet-aikakaudella aktivismi on siirtynyt verkkoon ja esimerkiksi blogeiksi kutsutut nettipäiväkirjat ja wikit ovat muuttaneet ja haastaneet sekä perinteisen politiikan että tiedonvälityksen luoden uusia ja vaihtoehtoisia julkisuuksia sekä paljastaen poliittisesti arkaluotoisia tietoja, joita perinteinen media ei ole pystynyt saamaan selville. Esimerkki tällaisesta kommunikaatioaktivismista (tai internetaktivismista) on Wikileaks-verkkosivusto, joka heinäkuussa 2010 paljasti Afganistanin sotaa koskevan salaisen asiakirja-aineiston. Internet ei ole pelkkä kommunikaatiokanava vaan kokonaan uudenlainen organisoitumismuoto.

Sosiaalisen median tukemana tapahtuvaa aktivismia on kutsuttu myös konnektiiviseksi toiminnaksi, jossa aktivismin pääasiallinen muoto on viestintää: viestintäteknologia mahdollistaa organisoitumisen henkilökohtaisten huolenaiheiden ympärille. Eräs tunnettu esimerkki tällaisesta uudentyyppisestä digitaalisesta aktivismista on #MeToo-kampanja.

Merkittäviä aktivismin saavutuksia
----------------------------------

### Suomessa

Kansalaistoiminnan muistolaatta Helsingin Josafatinpuistossa.
* Perustuslaillisten passiivinen ja aktivistien aktiivinen vastarinta, naisasialiike ja vuoden 1905 suurlakko ja mielenosoitukset johtivat yleiseen ja yhtäläiseen äänioikeuteen, sananvapauteen sekä ensimmäisen sortokauden päättymiseen.
* Jääkäriliike loi sotilaallisia edellytyksiä Suomen itsenäistymiselle (1917) ja itsenäisyyden turvaamiselle.
* Setan toiminnasta seurasi homoseksuaalisuuden poistaminen sairausluokituksista 1981.
* Koijärvi-liike toi ympäristönäkökulman pysyvästi suomalaiseen politiikkaan.
* Talonvaltauksilla on estetty lukuisten kulttuurihistoriallisesti arvokkaiden rakennusten purkamisia ja nostettu kulttuuriarvoja julkiseen keskusteluun.

### Maailmalla

* Yhdysvalloissa vuosina 1945–1970 toimineen rasismin vastaisen kansalaisoikeusliikkeen, johtohahmonaan Martin Luther King, Jr. toiminta johti syrjinnän kieltävän *kansalaisoikeuslain* säätämiseen vuonna 1964. Ks. myös Rosa Parks.
* Eläinoikeusjärjestöjen aktiivisuus on johtanut eläinten kohtelun paranemiseen ja kosmetiikkateollisuuden eläinkokeiden kieltämiseen EU:n sisällä vuodesta 2009 lähtien.
* Mohandas Gandhin johtama kansalaisliike saavutti Intian itsenäisyyden.
* Kansalaisten suurimittaiset mielenosoitukset saivat aikaan mm. Serbian ja Ukrainan vallanvaihdokset 2000-luvun alussa, kun vanhan vallan edustajat olivat ilmeisesti väärentäneet vaalitappionsa voitoiksi.
* Richard Stallmanin Free Software Foundation, GNU-projekti sekä 1980-luvun vapaiden ohjelmistojen liike laativat GNU-lisenssit avoimen lähdekoodin ohjelmistoille ja Linus Torvalds suostui julkaisemaan Linux-ytimen sellaisella lisenssillä, joka sisältää copyleft-lausekkeen.

Katso myös
----------

* Kansalaisyhteiskunta
* Aktivistisijoittaja
* Radikalismi
* Vastamedia
* Agitaatio

Lähteet
-------

1. ↑  Kielitoimiston sanakirja *www.kielitoimistonsanakirja.fi*. Viitattu 23.2.2021.
2. 1 2  Jyväskylän yliopisto: Kansalaistottelemattomuus Kansalaisyhteiskunnan tutkimusportaali, sanasto.
3. ↑  Oxford Dictionaries.[vanhentunut linkki]
4. ↑  Encyclopedia Britannica.
5. ↑  Totaalikieltäytyminen (verkkosivu) Aseistakieltäytyjäliitto. Viitattu 17.3.2009.
6. ↑  Siipola, Pirjo: *Kestävän kehityksen mukainen pientaloryhmä - kolmen suomalaisen ekokylähankkeen toteutus. Julkaisu A29*, s. 194–201. Oulun yliopisto, Teknillinen tiedekunta, Arkkitehtuurin osasto, 2000.
7. ↑  Tule mukaan! – Sompasauna *sompasauna.fi*. Viitattu 23.2.2021. (englanniksi)
8. ↑  Helsingin Pyöräpaja *Helsingin Pyöräpaja*. Viitattu 23.2.2021.
9. ↑  Mikä on vegaani? Vegaaniliitto.
10. ↑  Pertti Lappalainen (2005). *Verkolla valtaa*. SoPhi-kirja. Jyväskylä: Minerva-kustannus
11. ↑  Hintikka, Kari A. (2008). Politiikkaa 2.0 - internet uusien puolueiden alustana. *Politiikka* 50(1)
12. ↑   W. Lance Bennett & Alexandra Segerberg (2012). The Logic of Connective Action. *Information, Communication & Society* 15:5, 739-768,

Kirjallisuutta
--------------

* Metsämäki, Mikko & Nisula, Petteri: *Aktivistit: Suomalaisten kansalaisliikkeiden tarina*. Kleio. Helsinki: Edita, 2006. ISBN 951-37-4587-2.

Dokumenttielokuvia
------------------

* Jouko Aaltonen: *Kenen joukoissa seisot* (2006)
* Jouko Aaltonen: *Miten korjata maailma* (2023)

* Virpi Suutari: *Havumetsän lapset* (2024)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Aktivismi**.
* Pertti Lappalainen: Kansalaisaktivismi. Jyväskylän yliopiston Kansalaisyhteiskunnan tutkimusportaali.
* Perttu Häkkinen: Aktivistit - miksi heitä vihataan? Yle Puhe 26.11.2013.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Kansalaistottelemattomuus internetissä |
| --- |
|  |
| Tiedon julkistaminen | 

|  |  |
| --- | --- |
| Sotarikokset ja valtiosalaisuudet | 
* WikiLeaks (Julian Assange, Chelsea Manning)

 |
|  |
| Eläintuotannon ongelmien paljastukset | 
* Oikeutta eläimille

 |

 |
|  |
| Haktivismi | 
* Anonymous
* Hakkerietiikka
* Haktivismi

 |
|  |
| Toimintaa avoimuuden puolesta | 

|  |  |
| --- | --- |
| Tieteen avoimuus | 
* Aaron Swartz (*katso myös Open access*)

 |
|  |
| Kulttuurin avoimuus | 
* Jon Lech Johansen

 |
|  |
| Tiedostojen jakaminen | 
* Hong Lei
* Piratbyrån (The Pirate Bay, Gottfrid Svartholm)

 |

 |
|  |
| 
* Katso myös: Aktivismi
* Avoin lähdekoodi
* Kansalaisyhteiskunta (vaikuttaminen)
* Suora toiminta

 |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Kansalaisvaikuttamisen tavat |
| --- |
|  |
| Viralliset tavat | 

|  |  |
| --- | --- |
| Vaalit | 
* Äänestäminen
* Ehdokkuus vaaleissa

 |
|  |
| Aloitteet | 
* Kansalaisaloite
* Kuntalaisaloite
* Eurooppalainen kansalaisaloite
* Yhteydenotto kansanedustajaan

 |
|  |
| Luottamustoimet | 
* Puolueessa toimiminen
* Luottamustoimi (esim. kunnanvaltuustossa, aluevaltuustossa, eduskunnassa, europarlamentissa tai kuntayhtymässä)

 |
|  |
| Kantelut ja valitukset | 
* Kantelu eduskunnan oikeusasiamiehelle tai oikeuskanslerille
* Valitus Euroopan ihmisoikeustuomioistuimeen

 |

 |
|  |
| Työtaistelut | 
* Lakko (yleislakko)
* Työtaistelu

 |
|  |
| Vaikuttaminen | 
* Aktivismi
* Kansalaisjärjestö
* Kansalaistottelemattomuus
* Lobbaus
* Mielenosoitus
* Suora toiminta

 |
|  |
| Julkisuus | 
* Adressi eli vetoomus
* Boikotti
* Lentolehtisten levittäminen
* Kantaaottavat julisteet
* Protestilaulut
* Mielipidekirjoitus

 |
|  |
| 
* Katso myös: Kansalaisyhteiskunta ja siinä vaikuttaminen

 |

 |